Grabouw-verkragtingslagoffer wil nie praat nie, sê haar maArgieffoto ŉ 14-jarige meisie wat in Julie in Grabouw in die Wes-Kaap wreed aangerand en verkrag is, se ma sê sy sukkel om met haar te praat. “Ek probeer om met haar te praat, ek probeer om by haar hart uit te kom, maar sy wil nie met my praat nie,” het die vrou gesê. Haar naam kan nie bekend gemaak word nie om die identiteit van haar dogter te beskerm. Sy het Maandagoggend buite die Grabouw-landdroshof gestaan, teleurgesteld dat die hofsaak van die 22-jarige beskuldigde tot 25 November uitgestel is. Sy het gesê sy is ook teleurgesteld met die slakkepas waarteen die hofsaak en ondersoek voortduur. Sy voeg egter by sy is dankbaar vir die ondersteuning wat ŉ speurder, wat op die saak werk, aan haar bied. “Hy het ons van die begin af ondersteun en gesê as ons enigiets benodig moet ons hom net laat weet,” het die ma gesê. Sy verduidelik die trauma waardeur haar dogter is. “By die hospitaal het hulle nie eers haar gesig gewas nie. Hulle het vir haar al die voorkomende inspuitings gegee. Sy was vol naalde.” Haar dogter se skedel is tydens die aanval op vyf plekke gekraak en haar arm op drie dele. Haar tong was so geswel dat sy nie kon praat of eet nie. Maroela Media het vroeër berig sy is ná die aanval onder klippe toegepak en kon daarin slaag om te ontsnap. “Sy was weer soos ŉ baba,” het die ma gesê. “Sy kon nie eet of praat nie, en wanneer sy geëet het, het sy alles opgegooi.” Die 14-jarige het fisies ten volle herstel en sy is terug by die skool, besig met haar September-eksamen. “Haar vriende ondersteun haar en maak seker dat sy weer in roetine kom,” het die ma bygevoeg. Volgens haar ma is die meisie buierig en die ma voel soms uitgesluit. Sy wou by haar dogter weet of sy vandag die hofverrigtinge wou bywoon. “Sy wou weet of hy [die verdagte] daar gaan wees, en toe ek ja sê, het sy net gesê sy wil nie kom nie. Maar ek praat met haar. Ek praat met haar oor alles waaroor ek nie met haar kon praat toe sy klein was nie, soos seks en seuns en om alleen te loop. Nou praat ek met haar.”